Răzbunătorii: Sfârșitul jocului

Joe Russo

***Răzbunătorii: Sfârșitul jocului*** (în engleză: *Avengers: Endgame*) este un film american cu supereroi lansat în 2019, bazat pe echipa Răzbunătorii din benzile desenate Marvel Comics, produs de Marvel Studios și distribuit de Walt Disney Studios Motion Pictures. Este o continuare a filmului *Răzbunătorii* din 2012, a filmului *Răzbunătorii: Sub semnul lui Ultron* din 2015 și a filmului *Răzbunătorii: Războiul Infinitului* din 2018, fiind al 22-lea film din Universul Cinematografic Marvel (MCU). Filmul este regizat de Anthony și Joe Russo, scris de Christopher Markus și Stephen McFeely și prezintă o distribuție de ansamblu, din care fac parte Robert Downey Jr., Chris Evans, Mark Ruffalo, Chris Hemsworth, Scarlett Johansson, Jeremy Renner, Don Cheadle, Paul Rudd, Brie Larson, Karen Gillan, Danai Gurira, Bradley Cooper, și Josh Brolin. În film, Răzbunătorii supraviețuitori și aliații lor încearcă să anuleze pierderile cauzate de Thanos în *Războiul Infinitului*.

Filmul a fost anunțat în octombrie 2014 ca *Răzbunătorii: Războiul Infinitului – Partea 2*. Frații Russo au primit regia în aprilie 2015, iar în mai, Markus și McFeely au fost angajați ca scenariști. În iulie 2016, Marvel a renunțat la titlu, numindu-l doar *Film Răzbunătorii fără titlu*. Filmările au început în august 2017 la Studiourile Pinewood Atlanta din Fayette County, Georgia, într-o producție de tip back-to-back împreună cu *Războiul Infinitului*, și s-au încheiat în ianuarie 2018. Filmări adiționale au avut loc în zona metropolitană și în centrul Atlantei, în New York și în Scoția. Titlul oficial a fost dezvăluit în decembrie 2018. Cu un buget estimat la 356 milioane de dolari, este unul dintre cele mai costisitoare filme din toate timpurile.

*Răzbunătorii: Sfârșitul jocului* a fost larg anticipat, iar Disney a susținut filmul prin campanii ample de promovare. A avut premiera la Los Angeles pe 22 aprilie 2019 și a fost lansat în cinematografele din Statele Unite pe 26 aprilie 2019, în IMAX și 3D. Filmul a primit laude pentru regie, actori, spectacol și încărcătură emoțională, criticii lăudând deznodământul poveștilor din cele 22 de filme. A încasat aproape 2,8 miliarde $ internațional, surclasând încasările obținute de *Războiul Infinitului* în doar 11 zile. În plus, a stabilit numeroase recorduri de box office și este filmul cu cele mai mari încasări din toate timpurile, depășind filmul *Avatar* din 2009.

## Sinopsis

Ultima parte emblematică a seriei Infinitului, care a avut mult succes la criticii din întreaga lume, ne prezintă lupta intensă dintre Răzbunători și Thanos. După ce niște evenimente catastrofale au șters jumătate din populație de pe fața Pământului și le-a distrus organizația, eroii rămași se străduiesc să meargă înainte. Dar trebuie să colaboreze pentru a restabili ordinea și armonia în univers și pentru a-i aduce înapoi pe cei dragi.

## Premisă

Ultima parte emblematică a seriei Infinitului, care a avut mult succes la criticii din întreaga lume, ne prezintă lupta intensă dintre Răzbunători și cel mai puternic răufăcător al universului, Thanos. După ce niște evenimente catastrofale au șters jumătate din populație de pe fața Pământului și le-a distrus organizația, eroii rămași se străduiesc să meargă înainte. Dar trebuie să se reunească pentru a restabili ordinea și armonia în univers și pentru a-i aduce înapoi pe cei dragi. Avându-i în distribuție pe Robert Downey Jr., Chris Evans, Mark Ruffalo, Chris Hemsworth, Scarlett Johansson, Jeremy Renner, Don Cheadle, Paul Rudd, Benedict Cumberbatch, Chadwick Boseman, Brie Larson, Tom Holland, Karen Gillan, Zoe Saldana și Evangeline Lilly, Răzbunătorii: Sfârșitul jocului al studiourilor Marvel este produs de Kevin Feige și regizat de Anthony și Joe Russo. Louis D'Esposito, Victoria Alonso, Michael Grillo, Trinh Tran, Jon Favreau, James Gunn și Stan Lee sunt producătorii executivi, iar Christopher Markus și Stephen McFeely au scris scenariul.

## Poveste

La 23 de zile după ce Thanos a folosit Pietrele Infinitului pentru a dezintegra jumătate din toată viața din univers, Carol Danvers îi salvează pe Nebula și pe Tony Stark din spațiu. Ei se întorc pe Pământ și se alătură Răzbunătorilor rămași—Natasha Romanoff, Bruce Banner, Steve Rogers, Rocket, Thor, și James Rhodes. Ulterior, ei găsesc un Thanos rănit și intenționează să ia Pietrele pentru a-i anula acțiunile, dar acesta le-a distrus deja pentru a nu mai fi folosite. Un Thor nervos îl omoară pe Thanos.

Cinci ani mai târziu, Scott Lang scapă din spațiul cuantic și se întâlnește cu Romanoff și Rogers la fortăreața Răzbunătorilor. Lang le spune că, în timp ce în spațiul cuantic a petrecut cinci ani, în realitate au fost doar cinci ore, teoretizând că spațiul cuantic poate permite călătoria în timp. Cei trei îl roagă pe Stark să-i ajute să recupereze Pietrele din trecut pentru a răsturna acțiunile lui Thanos din prezent, dar el îi refuză din frica de a o pierde pe fiica sa, Morgan. În cele din urmă, Stark se răzgândește după ce reflectă la Peter Parker, care este dezintegrat, și lucrează cu Banner—care și-a combinat inteligența cu corpul lui Hulk—pentru a stabiliza călătoria în spațiul cuantic. Romanoff îl recrutează pe Clint Barton (care și-a pierdut familia după dezintegrare), acum un justițiar cu sânge-rece, în timp ce Banner și Rocket găsesc un Thor sihastru și bețiv în Norvegia.

Banner, Rogers, Lang, și Stark ajung în New York City în 2012. Banner vizitează Sanctum Sanctorum și o convinge pe vrăjitoarea Ancient One să-i înmâneze Piatra Timpului; Rogers reușește să ia Piatra Minții de la agenții Hydra sub acoperire și de la el însuși din 2012, în timp ce Lang și Stark eșuează în a recupera Piatra Spațiului după ce Loki fuge cu ea. Rogers și Stark folosesc ultima Particulă Pym (cea care îi micșora) pentru a călători la sediul S.H.I.E.L.D. din 1970 și a fura o versiune timpurie a Pietrei Spațiului, dar și câteva Particule Pym din laboratorul lui Hank Pym pentru a se întoarce în prezent.

Rocket și Thor călătoresc în Asgardul din 2013 pentru a recupera Piatra Realității de la Jane Foster,, iar Thor își obține fostul său ciocan, Mjolnir. Barton și Romanoff ajung pe planeta Vormir în 2014 pentru a recupera Piatra Sufletului de la Paznicul ei, Red Skull. Din păcate, ea poate fi obținută doar după cineva drag este sacrificat, iar în lupta dintre Barton și Romanoff, Văduva Neagră se sacrifică. Pe Morag în același an, Nebula și Rhodes fură Piatra Puterii, înainte ca Peter Quill să facă asta. Rhodes se întoarce în prezent cu Piatra Puterii, dar fără Nebula, care este oprită de un implant cibernetic al propriei persoane din 2014. Prin această conexiune, Thanos din acel timp o capturează pe Nebula din prezent și îi vede amintirile. Apoi, în secret, o trimite pe Nebula din 2014 (cea credincioasă lui) în prezent.

Cu toate Pietre Infinitului colectate în prezent, Banner le folosește pentru a-i readuce la viață pe toți cei dezintegrați de Thanos. Nebula din 2014 folosește mașina timpului pentru a-l aduce pe Thanos și nava sa în prezent, iar el atacă fortăreața Răzbunătorilor. Rogers, Thor, și Stark îl confruntă pe Thanos, iar Rogers se dovedește a fi vrednic să mânuiască Mjolnirul. Cu toate acestea, Thanos îi doboară și își formează o armată pentru a distruge Pământul. Nebula din prezent o convinge pe Gamora, sora ei, din 2014 să se întoarcă împotriva lui Thanos, ulterior omorând-o pe Nebula din 2014. Înapoi în viață, Stephen Strange aterizează împreună cu restul vrăjitorilor, restul Răzbunătorilor, echipa Gardienilor Galaxiei, armatele din Asgard, Wakanda, și Ravagers, la care li se alătură și Carol Danvers. Într-o luptă epică, aceștia încearcă să întoarcă Pietrele Infinitului în trecut. Thanos obține din nou Pietrele și plănuiește să distrugă universul, ca mai apoi să îl reconstruiască. Doar că Thor,Carol Danvers și Steve Rogers depun un efort considerabil pentru a îl încetini pe răufăcător. Stark, căzut în genunchi îl vede pe Strange, ridicând un deget, acesta sugerând că este momentul pe care l-au așteptat. Printr-un ultim efort, Tony Stark îi fură pietrele tiranului, fără ca acesta să știe. Thanos se uită confuz la mănușă, lipsită de pietre, câteva secunde mai târziu Stark le pune în mâna sa. Din cauza energiei generată de pietre, Stark trece direct la fapte și pocnește din degete pentru a restabili pacea, astfel că îl dezintegrează pe Thanos și armata sa, dar moare ulterior din cauza energiei eliberate de Pietre, după un moment emoționant alături de cei apropiați.

După înmormântarea lui Stark, Thor o desemnează pe Valkyrie regină a Noului Asgard și se alătură Gardienilor Galaxiei. Rogers returnează Pietrele Infinitului și ciocanul mjolnir la locul lor inițial și rămâne în trecut pentru a se însura cu Peggy Carter și a-și trăi restul vieții unde ar fi trebuit. În prezent, un Rogers bătrân îi dăruiește scutul și capa lui Sam Wilson.

## Distribuție

* Robert Downey Jr. în rolul lui Tony Stark / Omul de fier
* Chris Evans în rolul lui Steve Rogers / Căpitanul America
* Mark Ruffalo în rolul lui Bruce Banner / Hulk
* Chris Hemsworth în rolul lui Thor
* Scarlett Johansson în rolul Natashei Romanoff / Văduva Neagră
* Jeremy Renner în rolul lui Clint Barton / Ochi de Șoim
* Don Cheadle în rolul lui James "Rhodey" Rhodes / Mașina de Război
* Paul Rudd în rolul lui Scott Lang / Omul-Furnică
* Brie Larson în rolul lui Carol Danvers / Căpitanul Marvel
* Karen Gillan în rolul Nebulei
* Benedict Wong în rolul lui Wong
* Jon Favreau în rolul lui Harold "Happy" Hogan
* Danai Gurira în rolul lui Okoye
* Bradley Cooper în rolul lui Rachetă
* Gwyneth Paltrow în rolul lui Virginia "Pepper" Potts
* Josh Brolin în rolul lui Thanos

## Referințe

1. ↑ 1,0 1,1 Vizionează Răzbunătorii: Sfârşitul jocului | Film integral | Disney+ (disneyplus.com)